Den bil, som blev stjålet i forbindelse med et groft hjemmerøveri i Vester Hjermitslev, er nu fundet på en mark ved byens Fjernvarmeværk.

En 59-årig mand blev lørdag aften truet til at udlevere våben og kontanter i sit hjem i Vester Hjermitslev. Efterfølgende blev han tvunget i bagagerummet på sin egen bil. Herefter kørte røveren godt 15 kilometer til industriområdet i Pandrup, hvor den chokerede mand blev sluppet fri, og fik slået alarm til politiet. Røveren forsvandt i offerets bil, som nu er fundet på en mark ved Fjernvarmeværket i Vester Hjermitslev, oplyser Nordjyllands Politi til TV2/Nord.